Dilecto filio Vinando Vinandi, preposito ecclesie Aboensis, magistro in artibus salutem etc. Litterarum scientia, vite ac morum honestas aliaque probitatis et virtutum merita, super quibus apud nos fidedigno comendaris testimonio, nos inducunt ut tibi reddamur ad gratiam liberales. Dudum siquidem felicis recordacionis Vrbanus pape V, predecessor noster, omnes dignitates, personatus et officia ceteraque beneficia ecclesiastica cum cura et sine cura, tunc apud sedem apostolicam vacancia et inantea vacatura, collacioni et disposicioni sue reseruauit ac decreuit extunc irritum et inane, si secus super hijs a quoquam quauis auctoritate scienter uel ignoranter contingeret attemptari; ac deinde prepositura ecclesie Aboensis, quam venerabilis frater noster Johannes, episcopus Aboensis, tempore promocionis per dictum predecessorem facte de eo ad ecclesiam eandem tunc vacantem obtinebat, per huiusmodi promocionem et munus consecracionis de mandato eiusdem predecessoris apud sedem eandem, ipso predecessore viuente, impensum eidem apud sedem ipsam vacante et subsequenter, dicto predecessore, per eum de dicta prepositura non disposito, sicut Domino placuit, de hac luce subtracto, nos diuina fauente clementia ad apicem summj apostolatus assumpti, cum a nonnullis reuocaretur in dubium, an post dicti predecessoris obitum aliquis preter Romanum pontificem de dignitatibus, personatibus et officiis et alijs beneficijs eccleciasticis, per dictum predecessorem disposicioni sue reseruatis et tempore obitus ipsius predecessoris vacantibus, disponere potuisset siue posset, ad huiusmodi tollendum dubium per nostras [litteras] declarauimus huiusmodi dignitates, personatus et officia ecclesiastica, que sic reseruata tempore obitus dicti predecessoris vacabant, ut prefertur, remansisse et remanere per huiusmodi reseruacionem et decretum affecta nullumque de illis preter Romanum pontificem ea vice potuisse uel posse disponere quoquo modo, ac decreuimus irritum et inane quicquid in contrarium a quoquam quauis auctoritate scienter uel ignoranter attemptatum forsan erat tunc uel contingeret imposterum attemptarj. Attendentes igitur, quod nullus preter Romanum pontificem de dicta prepositura, que adhuc, ut prefertur, vacat, hac vice disponere potuit neque potest, reseruacione, declaracione et decreto obsistentibus supradictis, ac volentes tibj nullum, ut asseritur, beneficium ecclesiasticum obtinentj, pro quo eciam dictus episcopus asserens, te fore dilectum nepotem suum, nobis humiliter supplicauit premissorum meritorum tuorum intuitu graciam facere specialem, preposituram predictam, eciam si dignitas existat et curam habeat animarum, cuius fructus redditus et prouentus octuaginta florenorum auri secundum communem extimacionem valorem annuum, ut asseritur, non excedunt, sic vacantem cum omnibus iuribus et pertinencijs suis apostolica tibi auctoritate conferimus et de illa eciam prouidemus … Datum Auinione xvj kalendas marcij anno primo. In eodem modo: Venerabilibus fratribus .. Osiliensi et .. Reualiensi episcopis ac dilecto filio .. decano ecclesie Sancti Agricolj Auinionensis salutem etc. … Datum ut supra.